CELEX: 52009XG0317(01)
Language: fi
Date: 2008-11-27 00:00:00
Title: Neuvoston päätelmiksi annettu 27 päivänä marraskuuta 2008 yhteisestä työskentelystrategiasta ja konkreettisista toimenpiteistä tietoverkkorikollisuuden torjumiseksi

17.3.2009   
            
            
               FI
            
            
               Euroopan unionin virallinen lehti
            
            
               C 62/16
            
         Neuvoston päätelmiksi annettu 27 päivänä marraskuuta 2008 yhteisestä työskentelystrategiasta ja konkreettisista toimenpiteistä tietoverkkorikollisuuden torjumiseksi
   (2009/C 62/05)
   EUROOPAN UNIONIN NEUVOSTO
   PANNEN MERKILLE SEURAAVAA:
   
               —
            
            
               Euroopan unionin yhtenä tavoitteena on asteittain toteuttaa vapauden, turvallisuuden ja oikeuden alue toteuttamalla jäsenvaltioiden välisiä yhteisiä toimia poliisiyhteistyön ja oikeudellisen yhteistyön alalla.
            
         
               —
            
            
               Euroopan keskeisiin tehtäviin kuuluu eurooppalaisten suojeleminen. Unionin on näin ollen pystyttävä havaitsemaan rikollisuuden uudet muodot ja mukauttamaan toimintansa voidakseen toteuttaa nopeasti vastatoimia.
            
         
               —
            
            
               Internet-rikosten määrä on kasvanut jatkuvasti viime vuosina, ja ne ovat entistä kansainvälisempiä, koska internet poistaa kaikki rajat.
            
         
               —
            
            
               Tampereella lokakuussa 1999 pidetyssä Eurooppa-neuvoston kokouksessa painopisteeksi vahvistettiin strategia, jolla on tarkoitus torjua järjestäytynyttä rikollisuutta ja tietotekniikkarikollisuutta. Painopiste on vahvistanut paikkansa lukuisissa Euroopan unionin toimielinten töissä, joista mainittakoon ennen kaikkea 22. toukokuuta 2007 annettu komission tiedonanto Euroopan parlamentille, neuvostolle ja alueiden komitealle ”Tavoitteena yleinen toimintalinja tietoverkkorikollisuuden torjumiseksi” ja tietojärjestelmiin kohdistuvista hyökkäyksistä 24. helmikuuta 2005 tehty puitepäätös 2005/222/YOS (1), jonka komissio aikoo ajantasaistaa vuonna 2009.
            
         
               —
            
            
               Komissio arvioi 15. syyskuuta 2010 mennessä tietojen säilyttämisestä 15. maaliskuuta 2006 annetun Euroopan parlamentin ja neuvoston direktiivin 2006/24/EY täytäntöönpanoa.
            
         
               —
            
            
               Komissio ja Euroopan neuvosto ovat jo toteuttaneet toimia vahvistaakseen viranomaisten ja yksityissektorin välistä kumppanuutta tietoverkkorikollisuuden torjumiseksi.
            
         
               —
            
            
               Komissio aikoo esittää tiedonannon tulevista painopisteistä vapauden, turvallisuuden ja oikeuden alalla Euroopassa ennen seuraavaa pitkän aikavälin ohjelmaa (2010–2014), ja siinä on tarkoitus käsitellä tietoverkkorikollisuuden torjuntaa.
            
         
               —
            
            
               Neuvosto on antanut päätelmät sellaisten kansallisten mekanismien perustamisesta, joilla voidaan saada aikaan eurooppalainen alusta internet-rikoksista ilmoittamista varten (2); päätelmien antaminen on osoitus siitä, että lainvalvontayhteistyötä aiotaan tehostaa antamalla lainvalvontaviranomaisille huomattavat ja tehokkaat resurssit.
            
         
               —
            
            
               Lopuksi todettakoon, että tietoverkkorikollisuuden torjuntaa koskevan kokonaisvaltaisen ohjelman laadinta vaikuttaa sopivimmalta työskentelymenetelmältä unionin tasolla ratkaisujen löytämiseksi kaikkiin niihin kysymyksiin, joita tällä alalla tulee esille nyt ja todennäköisesti myös lähitulevaisuudessa, ja näiden ratkaisujen toteutuksen seuraamiseksi.
            
         NEUVOSTO
   
               1.
            
            
               KATSOO, että on tärkeää torjua tietoverkkorikollisuutta sen eri muodoissa ja kehottaa jäsenvaltioita ja komissiota määrittelemään yhteisen työskentelystrategian ottaen huomioon tietoverkkorikollisuudesta tehdyn Euroopan neuvoston yleissopimuksen sisällön.
               Tällä strategialla pitäisi voida vastata entistä tehokkaammin sähköisten tietoverkkojen avulla tehtyihin moninaisiin rikoksiin. Näillä rikoksilla on niinkin huolestuttavia ilmenemismuotoja kuin lapsipornografia, kaikenlainen seksuaalinen väkivalta ja 13. kesäkuuta 2002 tehdyssä puitepäätöksessä 2002/475/YOS määritellyt terroriteot.
               Strategian pitäisi myös osaltaan vastata sähköisiin tietoverkkoihin kohdistuviin erityisuhkiin (tietojärjestelmiin suunnatut laajamittaiset iskut).
               Lisäksi strategiassa olisi käsiteltävä perinteisten internet-rikollisuuden muotojen, kuten väärän henkilöllisyyden käytön, vilpillisen kaupankäynnin, talousrikosten ja laittoman internet-kaupan, etenkin huumausaine- ja asekaupan, torjumiskeinoja.
            
         
               2.
            
            
               KATSOO, että tehokas reagointi näihin sähköisiin verkkoihin liittyvin erilaisiin uhkiin edellyttää seuraavia horisontaalisia toimenpiteitä:
               
                           a)
                        
                        
                           Vahvistetaan viranomaisten ja yksityissektorin välistä kumppanuutta, jotta voidaan yhdessä kehittää menetelmiä rikollisesta toiminnasta aiheutuvien vahinkojen havaitsemiseen ja ennaltaehkäisyyn sekä menetelmiä, joilla rikosten kohteeksi joutuneet yritykset voivat välittää rikosten yleisyyttä koskevia merkityksellisiä tietoja lainvalvontaviranomaisille. Erityisesti suositellaan, että komissio osallistuisi niiden suuntaviivojen kehittämiseen, jotka hyväksyttiin Euroopan neuvoston johdolla 1. ja 2. huhtikuuta 2008 kokoontuneessa tietoverkkorikollisuuden torjuntaa koskevaa maailmanlaajuista yhteistyötä käsitelleessä konferenssissa ja joiden tarkoituksena on parantaa viranomaisten ja yksityissektorin välistä kumppanuutta tietoverkkorikollisuuden torjunnassa. Tässä yhteydessä neuvosto panee merkille liitteessä olevat suositukset, jotka annettiin komission 25. ja 26. syyskuuta 2008 järjestämän asiantuntijakokouksen päätteeksi.
                        
                     
                           b)
                        
                        
                           Lisätään tietoverkkorikollisuuden torjuntaan Euroopassa osallistuvien toimijoiden tietämystä ja koulutusta. Olisi aiheellista perustaa esimerkiksi tietoverkkorikollisuuden torjuntaan osallistuvien poliisipäälliköiden verkosto. Tällaisella aloitteella voitaisiin varmasti täydentää alalla toimivien asiantuntijaryhmien työskentelyä, koska se ei käsittelisi pelkästään tulevaisuuden riskejä, vaan myös vakavissa tapauksissa toteutettavien kiireellisten toimien edellyttämiä menettelyjä, kuten Europolin alaisuuteen perustettu työryhmä tai komission perustamat yhteiset tutkimuskeskukset.
                        
                     
                           c)
                        
                        
                           Tehostetaan teknistä ja kansainvälistä yhteistyötä kolmansien maiden kanssa, jotka joutuvat entistä useammin tekemisiin tämän rikollisen ilmiön kanssa, sekä teknistä tukea.
                        
                     
         
               3.
            
            
               KEHOTTAA näin ollen jäsenvaltioita ja komissiota esittämään tapaustutkimuksiin perustuvia toimenpiteitä, joissa otetaan erityisesti huomioon tekniikan kehitys, jotta voitaisiin laatia lyhyellä ja keskipitkällä aikavälillä operatiivisia välineitä, joita ovat esimerkiksi:
               
                           a)
                        
                        
                           lyhyellä aikavälillä:
                           
                                       —
                                    
                                    
                                       eurooppalaisen alustan perustaminen internet-rikosten ilmoittamista varten,
                                    
                                 
                                       —
                                    
                                    
                                       eurooppalaisen mallin laatiminen yhteistyössä yksityisten operaattoreiden kanssa lainvalvontaviranomaisten ja yksityisten operaattoreiden välisiä yhteistyösopimuksia varten,
                                    
                                 
                                       —
                                    
                                    
                                       kuvaus siitä, mitä tarkoitetaan väärän henkilöllisyyden käytöllä internetissä, kansallisen lainsäädännön mukaisesti,
                                    
                                 
                                       —
                                    
                                    
                                       kansallisten puitteiden luominen ja parhaiden toimintatapojen vaihtaminen tietoverkkojen valvontaohjelmien osalta, jotka ovat nykyaikainen väline internet-rikosten torjumiseksi, mikä mahdollistaa peitenimiä koskevien tietojen jakamisen Euroopan tasolla tietojenvaihdosta annetun kansallisen lainsäädännön mukaisesti,
                                    
                                 
                                       —
                                    
                                    
                                       yhteisten tutkintaryhmien käyttäminen,
                                    
                                 
                                       —
                                    
                                    
                                       ratkaisun löytäminen verkkovierailujen seurannan ja ennalta maksettujen televiestintätuotteiden nimettömyyden aiheuttamiin ongelmiin;
                                    
                                 
                     
                           b)
                        
                        
                           keskipitkällä aikavälillä:
                           
                                       —
                                    
                                    
                                       lapsipornosivustoille pääsyn estämiseen ja/tai niiden sulkemiseen tarkoitettuja välineitä koskevien tietojen vaihtaminen jäsenvaltioissa. Verkkopalvelujen tarjoajia olisi kannustettava toteuttamaan tällaisia toimenpiteitä. Tarvittaessa eurooppalainen alusta voisi olla väline, jonka avulla voidaan laatia yhteinen ”musta lista”,
                                    
                                 
                                       —
                                    
                                    
                                       tietoverkon kautta tapahtuvien etsintöjen helpottaminen, jos ne on sallittu kansallisessa lainsäädännössä, jotta tutkintaryhmät pääsevät tietoihin nopeasti käsiksi isäntämaan suostumuksella,
                                    
                                 
                                       —
                                    
                                    
                                       väliaikaisten rikosluokkamääritelmien ja tilastollisten indikaattorien laatiminen vertailukelpoisten tilastotietojen keräämiseksi tietoverkkorikollisuuden eri muodoista ottaen huomioon Euroopan unionissa käynnissä oleva työskentely tällä alalla.
                                    
                                 
                     
         
               4.
            
            
               PYYTÄÄ komissiota arvioimaan edellä 2 ja 3 kohdassa tarkoitettujen toimien täytäntöönpanon valmistelussa saavutettua edistystä; pyytää näin ollen jäsenvaltioita antamaan sille tiedot omista valmisteluistaan.
            
         
               5.
            
            
               KEHOTTAA pidemmällä aikavälillä toteuttamaan täydentäviä toimenpiteitä seuraavan oikeutta, vapautta ja turvallisuutta koskevan pitkän aikavälin ohjelman puitteissa (2010–2014).
            
         
      (1)  EUVL L 69, 16.3.2005, s. 67.
   
      (2)  Asiak. 13243/08 ENFOPOL 162 CRIMORG 140.
   
      LIITE
      
                  1.
               
               
                  Lainvalvontaviranomaisia ja yksityissektoria (1) olisi rohkaistava aloittamaan operatiivisten ja strategisten tietojen vaihto, jotta ne voisivat lisätä valmiuksiaan tunnistaa ja torjua tietoverkkorikollisuuden uusia muotoja. Lainvalvontaviranomaisia olisi kannustettava antamaan palveluntarjoajille tietoa tietoverkkorikollisuuden suuntauksista.
               
            
                  2.
               
               
                  Jäsenvaltioita olisi kannustettava perustamaan yhtenäinen järjestelmä lainvalvontaviranomaisten ja yksityissektorin välistä operatiivisten ja strategisten tietojen turvallista vaihtoa varten. Tällaiseen järjestelmään kuuluvat keskeisesti seuraavat rakenteet ja menettelyt:
               
            
                  3.
               
               
                  Pysyvät yhteyspisteet: Pyyntö- ja vastausprosessien selkeyttämiseksi ja tehostamiseksi olisi perustettava lainvalvonnan pysyviä yhteyspisteitä ja niiden vastineita yksityissektorille. Yksityissektorin vastineilla olisi oltava myös päivystyspalvelu lainvalvontaviranomaisten kiireellisten pyyntöjen varalta. ”Kiireellisyyden” käsitteestä olisi sovittava lainvalvontaviranomaisten ja yksityissektorin kesken.
               
            
                  4.
               
               
                  Yksityissektoria ja lainvalvontaviranomaisia kannustetaan keskinäiseen avunantoon koulutuksen ja muunlaisen niiden palveluihin ja toimintaan liittyvän tuen kautta.
               
            
                  5.
               
               
                  Pyyntöjä koskeva vakiolomake: Lainvalvontaviranomaisten olisi kansallisella tasolla ja mahdollisuuksien mukaan myös kolmansien maiden kanssa määriteltävä pyyntöjen lähettämiseen ja niihin vastaamiseen käytettävä lomake ja sen rakenne. Yksityissektorin olisi käytettävä lainvalvontaviranomaisten pyyntöihin vastaamiseen vastauslomaketta. Lainvalvontaviranomaisten pyyntöjen edellytetään olevan kirjallisia ja mieluummin sähköisessä muodossa, ja niissä olisi mainittava seuraavat tiedot:
                  
                              —
                           
                           
                              viitenumero,
                           
                        
                              —
                           
                           
                              viittaus oikeusperustaan,
                           
                        
                              —
                           
                           
                              tiedot, joita pyydetään,
                           
                        
                              —
                           
                           
                              aikavyöhyke,
                           
                        
                              —
                           
                           
                              tiedot, joiden avulla pyynnön esittäjä voidaan todentaa.
                           
                        
            
                  6.
               
               
                  Pyyntöjen prioriteettitasot: Lainvalvontaviranomaisten ja yksityissektorin kesken olisi sovittava järjestelmästä, jolla voidaan priorisoida yksityissektorille esitetyt lainvalvontaviranomaisten pyynnöt.
               
            
                  7.
               
               
                  Lainvalvontaviranomaisten ja yksityissektorin olisi otettava huomioon pyyntöjen esittämisestä ja niihin vastaamisesta aiheutuvat kustannukset. Näiden toimien taloudellisten vaikutusten huomioon ottamiseksi olisi kehitettävä käytäntöjä, ja harkittava kustannusten kohtuullista korvaamista osapuolille.
               
            
                  8.
               
               
                  Euroopan komissiota, jäsenvaltioita ja yksityissektorin toimijoita pyydetään helpottamaan kohtia 1–7 koskevien parhaiden toimintatapojen vaihtoa kansallisten mekanismien lähentämiseksi ja myöhemmin operatiivisten ja strategisten tietojen vaihdon edellyttämän järjestelmän luomiseksi EU:n tasolla.
               
            
         (1)  Käsitteeseen ”yksityissektori” kuuluvat yksityissektorin yritysten lisäksi myös muut tieto- ja viestintätekniikkateollisuuden (TVT) toimijat, kuten tietotekniikan kriisiryhmät (CERT).